Fra september 1943 ledet han som etterfølger av Reinhard Breder Einsatzkommando 2, som ved angrepet på Sovjetunionen var en del av Einsatzgruppe A. Einsatzkommandoen utførte i 1941/42 massedrap på jøder og politiske kommissærer i kjølvannet av Heeresgruppe Nord. I 1943 var perioden med bevegelig krigføring mot øst ved den nordlige østfronten over. Einsatzkommando 2 ble følgelig en stasjonær enhet, underlagt KdS Lettland/Riga. I Porchow ble Poche tidlig i 1944 alvorlig skadet ved et bombeangrep fra sovjetiske partisaner. Han returnerte til Frankfurt på en rekonvalesenspermisjon til sin kone og to sønner. Fra 1. mai 1944 tiltrådte han en ny stilling som KdS i Tromsø i Norge, hvor han erstattet SS-Sturmbannführer Kurt Stage. Denne stillingen hadde han frem til januar 1945, da han ble erstattet av SS-Obersturmbannführer Helmut Tanzmann, som forble der til krigens slutt. I april 1945 ble Poche beordret til RSHA i Berlin, hvor han også ankom. Derfra klarte han etter kort tid å komme seg vestover til Hamburg. Der skaffet han seg falske papirer i navnet til svogeren til hans kone, gikk i dekning etter krigens slutt og levde under det falske navnet "Koch" med sin familie i Salzwedel, hvor han arbeidet som handelsreisende. Han døde på et sykehus i Dannenberg.